Ísland stóð storminn sem fylgdi COVID-19 faraldrinum betur af sér en flestar aðrar þjóðir og viðsnúningur er framundan. Þetta er meðal þess sem kemur fram í nýrri skýrslu Efnahags- og framfarastofnunarinnar um íslenskt efnahagslíf. Fjármálaráðherra segir að þetta megi þakka góðri stöðu ríkisfjármála fyrir faraldur.
Skýrslan var kynnt í morgun. Þar sagði Alvaro S Pereira, forstöðumaður skrifstofu efnahagsmála aðildarlanda Efnahags- og framfarastofnunarinnar, OECD, að Ísland hefði komið vel út úr faraldrinum miðað við önnur lönd og að viðsnúningur væri framundan. Bjarni Benediktsson fjármála- og efnahagsráðherra segir að skýrslan sé jákvæð umsögn um þær efnahagsaðgerðir sem gripið hefur verið til vegna faraldursins.
Þær hafi hjálpað til við að halda uppi einkaneyslu í íslenska hagkerfinu og eru liður í því að viðhalda sterkum kaupmætti heimilanna sem hefur reyndar vaxið í þessum heimsfaraldri.
Við finnum fyrir því líka að hagkerfið er að taka við sér og vonandi getum við farið fram úr spám sem við höfum fengið fram til þessa um vöxt hagkerfisins vegna þess að það gefur okkur vonir um að atvinnuleysi fari hraðar niður.
Bjarni segir að reiknað sé með miklum vexti útflutningsgreina og þar verði horft til nýsköpunar og smærri fyrirtækja. Skýrslan staðfesti að góð staða ríkisfjármála fyrir faraldurinn hafi skipt sköpum.
Við höfðum byggt upp viðnámsþrótt í hagkerfinu til þess að gera það sem við erum að gera, til þess að beita ríkisfjármálunum af fullum krafti.
Síðan þarf að smíða aðgerðir sem ná tilætluðum árangri og það hefur okkur líka tekist. Við þurfum að taka þetta með okkur inn í framtíðina og byggja að nýju upp viðnámsþrótt eftir því sem áhrifa þessa faraldurs hættir að gæta.
Viðsnúningur er framundan í íslensku efnahagslífi og Ísland stóð kórónuveirufaraldurinn betur af sér en flestar aðrar þjóðir. Þetta er mat Efnahags- og framfarastofnunarinnar. Fjármálaráðherra þakkar þetta góðri stöðu ríkisfjármála fyrir faraldur.